钦定古今图书集成/明伦汇编/官常典/第530卷 > 失剌拔都儿
## 钦定古今图书集成/明伦汇编/官常典/第530卷 > 失剌拔都儿

按《元史》本传：失剌拔都儿，阿速氏。父月鲁达某，宪宗
时领阿速十人入觐，充阿塔赤。从世祖至哈剌之地，
战数胜，兀里羊哈台以其功闻，赐所俘人一口以赏
之。后以金疮发卒。失剌拔都儿至自脱别之地，帝特
赐白金、楮币、牛马等物。至元二十一年，从丞相伯颜
南征，有功，仍充阿塔赤。帝尝命放海青曰：“能获新者
赏之。”失剌拔都儿即援弓射一兔二，禽以献，赏沙鱼皮杂带及貂裘，且命于尚乘寺为少卿，于阿速为千
户。二十四年，授武略将军，管阿速军千户，赐金符。乃
颜叛，从诸王和元鲁往征之，力战有功。乃颜平，帝赏
以金腰带及银交床等。二十五年，进武德将军、尚乘
寺少卿，兼阿速千户。征哈荅安等，败之，获其驼马等
物。成宗嘉其功，以军二千益之。讨叛王脱脱，擒之，以
功受赏。大德六年，卒。子那《海产》袭。